B4-0830, 0866 και 0869/98

Ψήφισμα σχετικά με την κατάσταση στη Ρωσία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Ρωσία, και ειδικότερα το ψήφισμά του της 1ης Απριλίου 1998 ((ΕΕ C 138 της 4.5.1998, σελ. 166.)), καθώς και τη σύμφωνη γνώμη του στις 30 Νοεμβρίου 1995, για τη σύναψη Συμφωνίας Εταιρικής Σχέσης και Συνεργασίας μεταξύ των Ευρωπαϊκών Κοινοτήτων και των κρατών μελών τους αφενός, και της Ρωσικής Ομοσπονδίας αφετέρου ((ΕΕ C 339 της 18.12.1995, σελ. 45)), καθώς και τη σύμφωνη γνώμη του στις 11 Ιουνίου 1997, για τη σύναψη Πρωτοκόλλου στη Συμφωνία Εταιρικής Σχέσης και Συνεργασίας μεταξύ των Ευρωπαϊκών Κοινοτήτων και των κρατών μελών τους αφενός, και της Ρωσικής Ομοσπονδίας αφετέρου ((ΕΕ C 200 της 30.6.1997, σελ. 66)),

- έχοντας υπόψη τη δήλωση της Επιτροπής στις 3 Σεπτεμβρίου 1998 σχετικά με την κατάσταση στη Ρωσία,

- έχοντας υπόψη το αποτέλεσμα της συνεδρίασης του Συμβουλίου στις 5 και 6 Σεπτεμβρίου 1998 στο Ζάλτσμπουργκ και το αποτέλεσμα της συνεδρίασης των εκπροσώπων των G7 στις 12 Σεπτεμβρίου 1998 στο Λονδίνο,

- έχοντας υπόψη τη συμφωνία εταιρικής σχέσης και συνεργασίας μεταξύ Ευρωπαϊκής Ένωσης και Ρωσικής Ομοσπονδίας,

A. αφοσιωμένο στην ιδέα της ανασυγκρότησης της Ρωσίας και της προαγωγής εταιρικής σχέσης μεταξύ της Ρωσίας και της Ευρωπαϊκής Ένωσης μέσω της Συμφωνίας Εταιρικής Σχέσης και Συνεργασίας, καθώς και στην υποστήριξη της ένταξης της Ρωσίας σε ευρωπαϊκές και διατλαντικές πολιτικές δομές και διαρθρώσεις για την ασφάλεια, όπως το Συμβούλιο της Ευρώπης, το Βορειοατλαντικό Συμβούλιο Συνεργασίας, τη Συνεργασία για την Ειρήνη, αλλά και σε οικονομικά και χρηματοπιστωτικά όργανα όπως η Ευρωπαϊκή Τράπεζα Ανασυγκρότησης και Ανάπτυξης, το Διεθνές Νομισματικό Ταμείο και οι G8,

Β. εκφράζοντας την βαθειά του ανησυχία για τη σοβαρή πολιτική και οικονομική κρίση στη Ρωσική Ομοσπονδία και τις σοβαρές αρνητικές οικονομικές και χρηματοπιστωτικές συνέπειες που η κρίση αυτή θα έχει για το επίπεδο διαβίωσης του ρωσικού λαού και για την περαιτέρω ανάπτυξη της ρωσικής οικονομίας,

Γ. τονίζοντας πως, μολονότι εξωτερικοί παράγοντες συνέβαλαν στη σοβαρότητά της, αυτή η οικονομική και χρηματοπιστωτική κρίση οφείλεται κυρίως στη συνεχιζόμενη αδυναμία των ρωσικών αρχών να εφαρμόσουν μακρόπνοες διαρθρωτικές μεταρρυθμίσεις για το γενικότερο συμφέρον του ρωσικού λαού,

Δ. επισημαίνοντας με ανησυχία ότι τα σημαντικά χρηματοπιστωτικά και άλλης μορφής μέτρα στήριξης εκ μέρους της Ευρωπαϊκής Ένωσης και των κρατών μελών της, άλλων κρατών και διεθνών χρηματοπιστωτικών ιδρυμάτων συνέβαλαν σε περιορισμένο μόνο βαθμό στην επίλυση των διαρθρωτικών προβλημάτων της ρωσικής οικονομίας και στην υλοποίηση της αναγκαίας διαδικασίας αναμόρφωσης προς την καθιέρωση μιας οικονομίας κοινωνικής αγοράς, μερικώς εξαιτίας της έλλειψης σταθερών πολιτικών και διοικητικών διαρθρώσεων και της εμφάνισης του φαινομένου της παραοικονομίας,

Ε. εκφράζοντας λύπη για την αποτυχία διαδοχικών ρωσικών αρχών και της Δούμας να αντιμετωπίσουν αποτελεσματικά το κοινωνικό, δημοσιονομικό και οικονομικό χάος που κληροδότησε η πρώην Σοβιετική Ένωση, με την αποτυχία τους να εισαγάγουν οικονομικές μεταρρυθμίσεις και μεταρρυθμίσεις της αγοράς ώστε να οικοδομήσουν υγιά οικονομία της αγοράς, κατά των κατεστημένων μεγάλων μεταποιητικών επιχειρήσεων των οποίων οι εμπορικές συναλλαγές συνεχίζουν να διεξάγονται μέσω μη φορολογήσιμων ρυθμίσεων αντιπραγματισμού,

ΣΤ. τονίζοντας πως αποτελεί ευθύνη των ρωσικών αρχών να τεθεί τέρμα στην τρέχουσα οικονομική κρίση,

Ζ. επισημαίνοντας ότι η αδιαφανής διαδικασία ιδιωτικοποίησης στη Ρωσία είχε ως αποτέλεσμα να συγκεντρωθεί το κεφάλαιο στα χέρια μιας ολιγαρχίας η οποία δημιουργεί μονοπωλιακές και όχι ανταγωνιστικές διαρθρώσεις,

Η. επισημαίνοντας με ανησυχία την προσπάθεια διατάραξης της υφιστάμενης θεσμικής ισορροπίας μεταξύ της Δούμας και του Προέδρου με μεθόδους που δεν προβλέπονται από τις νόμιμες διατάξεις περί συνταγματικών μεταβολών,

Θ. τονίζοντας ότι οι ρωσικές αρχές οφείλουν να αναλάβουν σαφή και άνευ όρων δέσμευση για την πλήρη εφαρμογή του αναγκαίου προγράμματος οικονομικής σταθεροποίησης και μεταρρύθμισης, λαμβάνοντας πλήρως υπόψη την κατάσταση του απλού πολίτη, ως προϋπόθεση για την παραπέρα παροχή στήριξης στο πρόγραμμα οικονομικής μεταρρύθμισης,

Ι. εκφράζοντας την ανησυχία του ότι, μολονότι οι άμεσες αρνητικές επιπτώσεις για την Ευρωπαϊκή Ένωση και τα κράτη μέλη της που οφείλονται στην οικονομική και χρηματοπιστωτική κρίση στην Ρωσική Ομοσπονδία είναι ακόμη σχετικά περιορισμένες, οι παγκόσμιες και μακροπρόθεσμες συνέπειες της κατάρρευσης της ρωσικής οικονομίας θα είναι ιδιαίτερα επιζήμιες για την κατάσταση του ρωσικού λαού, την ανάπτυξη της Ρωσικής Ομοσπονδίας και των άλλων κρατών της Κεντρικής και Ανατολικής Ευρώπης και για την ειρήνη και τη σταθερότητα της ευρωπαϊκής ηπείρου στο σύνολό της,

1. καλεί τον Πρόεδρο της Ρωσικής Ομοσπονδίας, το νεοδιορισθέντα πρωθυπουργό, τη Δούμα και το Ομοσπονδιακό Συμβούλιο να εξασφαλίσουν μια σταθερή διακυβέρνηση η οποία θα δώσει πλήρη προτεραιότητα στην επίλυση των διαρθρωτικών προβλημάτων της ρωσικής οικονομίας και στην υλοποίηση των απαραιτήτων οικονομικών μεταρρυθμίσεων για τη μετάβαση σε μια κοινωνική οικονομία της αγοράς;

2. θεωρεί αναγκαίο να αναπτυχθεί επιτέλους σε επίπεδο επικράτειας μια ενεργός κρατική διάρθρωση σ'όλη τη χώρα η οποία είναι απαραίτητη για τη λειτουργία της κοινωνικής οικονομίας της αγοράς και παράλληλα θα ενισχύσει τον εθνικό και ομοσπονδιακό χαρακτήρα της χώρας;

3. καλεί επίσης τον Πρόεδρο και τη νέα κυβέρνηση της Ρωσικής Ομοσπονδίας, τη Δούμα και το Ομοσπονδιακό Συμβούλιο να προωθούν αυτές τις μεταρρυθμίσεις που στοχεύουν στην εγκαθίδρυση της κοινωνικής οικονομίας της αγοράς, στις οποίες οι κοινωνικές και περιβαλλοντικές συνθήκες αποτελούν αναπόσπαστο μέρος, προκειμένου να αποκατασταθεί η εμπιστοσύνη στην οικονομική ανάπτυξη της Ρωσικής Ομοσπονδίας;

4. επισημαίνει ότι οι μεταρρυθμίσεις αυτές θα πρέπει να προέλθουν από την ίδια τη Ρωσία, αλλά και ότι η περαιτέρω χρηματοπιστωτική βοήθεια προς τη Ρωσία θα πρέπει να χορηγηθεί υπό τον όρο ότι θα εφαρμοστούν πραγματικές οικονομικές και νομικές μεταρρυθμίσεις στη χώρα ενώ ταυτόχρονα θα λαμβάνεται υπόψη και η κατάσταση του απλού πολίτη;

5. επισημαίνει ότι, στο πλαίσιο αυτό, πρέπει να δοθεί προτεραιότητα στην αναδιάρθρωση των δημοσίων οικονομικών της Ρωσικής Ομοσπονδίας, ειδικότερα στο σύστημα είσπραξης φόρων, την αναδιάρθρωση του χρηματοπιστωτικού και τραπεζικού τομέα, την προώθηση των ΜΜΕ, την πραγματοποίηση θεσμικών μεταρρυθμίσεων σε τοπικό και ομοσπονδιακό επίπεδο και τον εκσυγχρονισμό της δημόσιας διοίκησης;

6. καλεί τις ρωσικές αρχές να διαμορφώσουν ένα θετικό κλίμα για ξένες και εσωτερικές επενδύσεις μέσω της καθιέρωσης ενός κατάλληλου νομικού πλαισίου, συμπεριλαμβανομένης και της θέσπισης διαφανούς νομοθεσίας στον τομέα της φορολογίας και της προστασίας των επενδύσεων, της καταπολέμησης της διαφθοράς και του οργανωμένου εγκλήματος και της δημιουργίας αποτελεσματικών διοικητικών και διαρθρωτικών πλαισίων για την πραγματοποίηση των προαναφερθέντων;

7. προτείνει οι τραπεζικοί λογαριασμοί που ανήκουν σε ρώσους πολίτες και τηρούνται εντός και εκτός Ρωσίας, και οι οποίοι υπολογίζονται σε 150 δις δολλ. ΗΠΑ, να χρησιμοποιηθούν οι επενδύσεις στη Ρωσία και, προς τούτο, ζητεί να εξεταστεί το ενδεχόμενο παροχής αμνηστίας ως προς την προέλευση των εν λόγω χρημάτων;

8. καλεί επειγόντως την Επιτροπή και το Συμβούλιο να εκμεταλλευθούν στο έπακρο την επικείμενη αναθεώρηση του προγράμματος TACIS προκειμένου να ληφθεί πλήρως υπόψη η πιεστική αυτή ανάγκη για οικονομική και θεσμική αναμόρφωση στη Ρωσική Ομοσπονδία;

9. προτείνει να διερευνήσουν η Επιτροπή σε συνεργασία με τις ΜΚΟ, το ενδεχόμενο εφοδιασμού με είδη διατροφής και φαρμάκων κατά τον επερχόμενο χειμώνα και, ενδεχομένως, να προβεί σε σχετικές προετοιμασίες;

10. υπογραμμίζει τη σπουδαιότητα της περαιτέρω διατήρησης και ανάπτυξης σχέσεων συνεργασίας επί θεμάτων ασφαλείας, οι οποίες έχουν αρχίσει να καθιερώνονται βαθμιαία μεταξύ της Ρωσίας και της Δύσης;

11. καλεί το Συμβούλιο και την Επιτροπή να πολλαπλασιάσουν τα μέτρα για την καθιέρωση δημοκρατικών και κοινωνικών μεταρρυθμίσεων και να προωθήσουν την κατανόηση της δημοκρατίας μέσω προγραμμάτων από ανεξάρτητους φορείς και τη δημιουργία δημοκρατικών κομματικών πολιτικών διαρθρώσεων σε ολόκληρη τη χώρα;

12. καλεί την Επιτροπή και το Συμβούλιο να υποβάλουν προτάσεις στην επόμενη συνάντηση της Ομάδας G7, με στόχο να καταβάλουν και τα άλλα μέλη της Ομάδας παρόμοιες προσπάθειες, σε συντονισμό και με τα υπόλοιπα μέλη της, ιδιαίτερα με τις Ηνωμένες Πολιτείες της Αμερικής;

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον Πρόεδρο, την κυβέρνηση και τα κοινοβουλευτικά όργανα της Ρωσικής Ομοσπονδίας, το ΔΝΤ και την Παγκόσμια Τράπεζα.